2.  ปัจจัยความเสี่ยง

ปัจจัยความเสี่ยงที่อาจเกิดขึ้นและมีผลกระทบต่อบริษัทฯ ได้แก่

1.  ความเสี่ยงจากราคาวัสดุก่อสร้าง

  ราคาวัสดุก่อสร้างโดยรวมสำหรับปี 2554 จากตารางที่ 1 ดัชนีราคาวัสดุก่อสร้างเฉลี่ย
  มีการปรับตัวเพิ่มขึ้นร้อยละ 6.3 เมื่อเทียบกับปี 2553
  สาเหตุหลักของการเพิ่มขึ้นเกิดจากราคาวัสดุก่อสร้างหมวดเหล็กและผลิตภัณฑ์จากเหล็ก
  และราคาหมวดซีเมนต์ปรับตัวเพิ่มขึ้นจากปี 2553 ถึงร้อยละ 11.5 และ 10.5 ตามลำดับ
  เนื่องจากต้นทุนการผลิต คือราคาวัตถุดิบนำเข้า ราคาน้ำมันเชื้อเพลิงปรับตัวสูงขึ้น
  โดยราคาเหล็กและผลิตภัณฑ์จากเหล็ก และราคาซีเมนต์ ได้ปรับตัวเพิ่มขึ้นอย่างต่อเนื่องจากปีก่อน
  นอกจากนี้ในช่วงปลายปี 2554 ได้เกิดวิกฤตการณ์น้ำท่วมในหลายพื้นที่
  ทำให้ปริมาณการผลิตเหล็กและซีเมนต์ลดน้อยลง และไม่สามารถขนส่งสินค้าได้ตามปกติ
  ในขณะที่ความต้องการในประเทศเพิ่มสูงขึ้นเพื่อใช้ในการฟื้นฟูซ่อมแซมที่พักอาศัย
  ทำให้ราคาสินค้าปรับตัวสูงขึ้น ตลอดจนหมวดผลิตภัณฑ์คอนกรีต สุขภัณฑ์ และราคาวัสดุก่อสร้างอื่นๆ
  ซึ่งได้แก่ สีรองพื้นปูน สีรองพื้นโลหะ สีเคลือบน้ำมัน ที่ใช้ในการซ่อมแซมบ้าน
  ราคาก็ปรับตัวเพิ่มขึ้นสืบเนื่องตั้งแต่เดือนตุลาคมด้วยเช่นกัน

  ตารางที่ 1 ดัชนีราคาวัสดุก่อสร้างเฉลี่ย

[TABLE]

  แผนภูมิที่ 1 ดัชนีราคาวัสดุเฉลี่ยเปรียบเทียบกับราคาเหล็กและผลิตภัณฑ์จากเหล็ก

  [][]

  ที่มา : สำนักดัชนีเศรษฐกิจการค้า สำนักงานปลัดกระทรวงพาณิชย์ กระทรวงพาณิชย์

  สำหรับปี 2555 แนวโน้มราคาวัสดุก่อสร้างคาดว่าจะปรับตัวเพิ่มสูงขึ้น
  เนื่องจากความต้องการของภาคการก่อสร้างขยายตัวขึ้นจากการเร่งซ่อมแซมสาธารณูปโภคและบ้านเรือนที่เสียหายจากภาวะอุทกภัยในประเทศ
  ประกอบกับต้นทุนการผลิตที่ปรับตัวเพิ่มสูงขึ้น
  อันได้แก่ราคาน้ำมันเชื้อเพลิงและค่าจ้างแรงงานที่ปรับตัวสูงขึ้น
  โดยคณะรัฐมนตรีได้มีมติให้ปรับอัตราค่าจ้างขั้นต่ำเพิ่มขึ้นทั่วประเทศเป็นวันละ 300 บาท เริ่มจาก
  7 จังหวัดแรกอันได้แก่กรุงเทพมหานคร นครปฐม นนทบุรี ปทุมธานี ภูเก็ต สมุทรปราการ
  และสมุทรสาคร ซึ่งมีผลใช้บังคับตั้งแต่วันที่ 1 เมษายน 2555 เป็นต้นไป
  คิดเป็นการปรับเพิ่มขึ้นถึงร้อยละ 40 เมื่อเทียบกับอัตราค่าจ้างเดิมซึ่งมีอัตราวันละ 215 บาท
  และสำหรับจังหวัดที่เหลือจะพิจารณาให้ปรับภายในปี 2556

  แม้ว่าราคาวัสดุก่อสร้างจะมีแนวโน้มปรับตัวสูงขึ้นซึ่งอาจส่งผลกระทบต่อต้นทุนการก่อสร้างโครงการของบริษัทฯ
  ก็ตาม แต่ด้วยนโยบายของบริษัทฯ ในการจัดซื้อวัสดุก่อสร้างที่สำคัญล่วงหน้า
  อาทิเช่นเหล็กและผลิตภัณฑ์จากเหล็ก
  การจัดจ้างและการวางแผนการก่อสร้างล่วงหน้าอย่างมีประสิทธิภาพจะสามารถรองรับการผลิตและการขยายงาน
  ช่วยลดความเสี่ยงจากการขาดแคลนและลดความเสี่ยงจากความผันผวนของราคาวัสดุก่อสร้างได้เป็นอย่างดี

2.  ความเสี่ยงจากราคาที่ดิน

  ผลจากอุทกภัยครั้งใหญ่ที่เกิดขึ้นปลายปี 2554
  ทำให้พฤติกรรมของผู้บริโภคเปลี่ยนแปลงไปอย่างมาก
  โดยผู้บริโภคได้คำนึงถึงความสำคัญของปัจจัยเรื่องทำเลของที่ดิน ความสูงของพื้นที่โครงการ
  ระดับความสูงของเส้นทางสัญจรรอบด้าน และเริ่มให้ความสนใจมากขึ้นกับทำเลที่ดินที่น้ำไม่ท่วม
  การเข้าถึงแหล่งสาธารณูปโภคขนาดใหญ่ และการเดินทางสู่ถนนสายหลักได้โดยสะดวก
  นอกจากนี้ราคาประเมินที่ดินฉบับใหม่ของกรมธนารักษ์ พ.ศ. 2555-2558
  ซึ่งได้เลื่อนกำหนดการประกาศใช้บัญชีราคาประเมินเป็นกลางปี 2555
  เพื่อบรรเทาความเดือดร้อนของประชาชนที่ประสบภัยจากสถานการณ์น้ำท่วม
  ในการที่ไม่ต้องรับภาระค่าธรรมเนียมจากฐานราคาที่ปรับเพิ่มขึ้นเร็วเกินไป
  โดยราคาประเมินที่ดินฉบับใหม่อาจนำปัจจัยเกี่ยวกับน้ำท่วมเข้ามาพิจารณาด้วย
  เช่นที่ดินในทำเลน้ำท่วม ไม่ว่าจะเป็นโซนเหนือแถบดอนเมือง รังสิต ลำลูกกา
  โซนตะวันตกแถบบางใหญ่ บางบัวทอง บางกรวย ไทรน้อย หรือโซนใต้ย่านพุทธมณฑล
  นอกจากราคาซื้อขายอาจจะไม่ปรับขึ้นแล้ว ในบางทำเลยังมีการปรับลดลงด้วย
  ทั้งนี้โดยทั่วไปราคาประเมินที่ดินทั่วประเทศฉบับใหม่จะปรับเพิ่มขึ้นจากฉบับปัจจุบันโดยเฉลี่ยประมาณ
  15-30% โดยพื้นที่กรุงเทพมหานครจะปรับขึ้นประมาณ 17% พื้นที่ที่มีราคาประเมินสูงสุด 5
  อันดับของประเทศ ได้แก่ สีลม ถนนราชดำริแยกราชประสงค์ ถนนราชดำริแยกศาลาแดง
  ถนนวิทยุ และสาทร ส่วนที่ดินที่มีการเปลี่ยนแปลงราคามากที่สุด คือพื้นที่เขตวัฒนา คลองเตย
  พระโขนง และบางนา ปรับตัวสูงขึ้นถึง 39.2%

  ที่ดินบริเวณแยกรัชดา-พระรามเก้า
  เป็นอีกหนึ่งในพื้นที่ที่ราคาประเมินที่ดินคาดว่าจะปรับตัวเพิ่มขึ้นสูงขึ้นด้วยเช่นกันคืออยู่ที่ประมาณ
  150,000-220,000 บาทต่อตารางวา และบริเวณช่วงพระรามเก้า-ห้วยขวางจะอยู่ที่ประมาณ
  100,000-250,000 บาทต่อตารางวา
  เนื่องจากเป็นพื้นที่ที่ผู้ประกอบการธุรกิจพัฒนาอสังหาริมทรัพย์ให้ความสนใจอย่างมาก
  เพราะเป็นทำเลที่สะดวกต่อการเดินทาง มีรถไฟฟ้า MRT วิ่งผ่าน
  และติดกับย่านธุรกิจที่สำคัญหลายแห่ง เช่น ถนนอโศก ซึ่งเป็นศูนย์รวมอาคารสำนักงานขนาดใหญ่
  ห้างสรรพสินค้ามากมาย โรงพยาบาลต่างๆ เป็นต้น

  สำหรับบริษัทฯ เนื่องจากทำเลที่ตั้งที่บริษัทฯ
  สนใจส่วนใหญ่จะตั้งอยู่ในแหล่งที่อยู่อาศัยใจกลางเมือง โดยเฉพาะโครงการคอนโดมิเนียม
  บริษัทฯ เน้นลงทุนทำเลแนวเส้นทางรถไฟฟ้า ซึ่งราคาที่ดินมีแนวโน้มจะปรับตัวสูงขึ้น
  ประกอบกับที่อยู่อาศัยแนวสูงจะเป็นทางเลือกใหม่ของผู้บริโภคและผู้ประสบภัยจากน้ำท่วม
  ซึ่งอาจส่งผลต่อต้นทุนที่ดินของบริษัทฯ แต่ด้วยประสบการณ์ในการทำธุรกิจ
  รวมทั้งจากการศึกษาความเป็นไปได้ในการพัฒนาโครงการอย่างระมัดระวัง
  และรอบคอบเพื่อประกอบการพิจารณาลงทุนซื้อที่ดิน ทำให้บริษัทฯ
  ไม่มีปัญหาเรื่องความเสี่ยงจากราคาที่ดิน หรือปัญหาในการถือครองที่ดินแต่อย่างใด นอกจากนี้
  บริษัทฯ กำลังศึกษาและหาที่ดินที่เหมาะสมเพิ่มเติม
  โดยมีแผนลงทุนพัฒนาโครงการบ้านพักตากอากาศหรือคอนโดมิเนียมในต่างจังหวัด
  โดยจะเน้นการลงทุนแบบกระจายทำเลมากขึ้น ทำเลที่บริษัทฯ สนใจลงทุน ได้แก่ ชะอำ หัวหิน
  พัทยา ภูเก็ต เป็นต้น

3.  ความเสี่ยงจากวิกฤติเศรษฐกิจโลกและเศรษฐกิจในประเทศ

  สภาวะเศรษฐกิจโลกสำหรับปี 2554 ที่ผ่านมา
  ปัญหาหนี้สาธารณะทั้งสหรัฐอเมริกาและสหภาพยุโรปยังคงลุกลามต่อเนื่อง
  โดยประเทศโปรตุเกสกลายเป็นประเทศที่ 3
  ตามหลังกรีซและไอร์แลนด์ที่ต้องพึ่งพามาตรการกู้เงินเพื่อฟื้นฟูเศรษฐกิจ
  มูดีส์สถาบันจัดอันดับความน่าเชื่อถือได้ประกาศลดความน่าเชื่อถือของ 6 ประเทศยุโรป ได้แก่
  อิตาลี โปรตุเกส สเปน มอลตา สโลวะเกีย และสโสวีเนีย
  นอกจากนี้อัตราการว่างงานของสหรัฐอเมริกาก็ยังคงอยู่ในระดับที่สูง
  และดัชนีความเชื่อมั่นของผู้บริโภคดิ่งลงต่ำสุดในรอบปี จนสแตนดาร์ด แอนด์ พัวร์
  ได้ลดอันดับความน่าเชื่อถือของสหรัฐอเมริกาเป็นครั้งแรก มาอยู่ที่ระดับ AA+
  นอกจากนี้เหตุการณ์ภัยพิบัติในญี่ปุ่นในเดือนมีนาคม 2554 ยังได้ส่งผลต่อสายการผลิตของโลก
  บรรดาบริษัทผลิตชิ้นส่วนรถยนต์และโรงงานต่างๆ กว่าพันแห่ง ต้องหยุดการผลิตและปิดโรงงาน
  ไม่ว่าจะเป็น โตโยต้า และฮอนด้า

  สำหรับประเทศไทยในปี 2554 ที่ผ่านมา ได้มีการจัดตั้งรัฐบาลชุดใหม่จากผลการเลือกตั้งเมื่อวันที่
  3 กรกฎาคม 2554 ซึ่งพรรคเพื่อไทยนำโดยนางสาวยิ่งลักษณ์ ชินวัตร ได้ที่นั่งในสภาถึง 265
  ที่นั่ง ทำให้ประเทศไทยได้นายกรัฐมนตรีหญิงคนแรกของประเทศ
  ซึ่งนโยบายเร่งด่วนของรัฐบาลคือสร้างความปรองดองสมานฉันท์ของคนในชาติและฟื้นฟูประชาธิปไตย
  เพื่อเรียกความเชื่อมั่นกลับมา อย่างไรก็ตามช่วงปลายปี 2554
  ได้เกิดอุทกภัยครั้งใหญ่ที่รุนแรงที่สุดในรอบ 50 ปี
  ซึ่งอุทกภัยครั้งนี้ได้กระทบเศรษฐกิจไทยเป็นวงกว้างได้สร้างความเสียหายต่อชีวิตประชาชนและทรัพย์สินอย่างมากถึง
  4.21 ล้านครัวเรือน นิคมอุตสาหกรรมจำนวนมากได้รับความเสียหาย โดย 3
  อุตสาหกรรมหลักที่ได้รับผลกระทบมาก คือ ยานยนต์ อิเล็กทรอนิกส์ และเซมิคอนดักเตอร์
  สร้างปัญหาการเลิกจ้าง เกิดปัญหาการว่างงานจำนวนมาก แรงงานกว่า 9.93
  แสนคนได้รับผลกระทบ ส่วนภาคธุรกิจอสังหาริมทรัพย์ชะลอตัวเนื่องมาจากอุทกภัยด้วยเช่นกัน
  ผู้บริโภคขาดความเชื่อมั่นในการซื้อที่อยู่อาศัย
  ต่างชะลอการซื้อและโอนกรรมสิทธิ์โดยเฉพาะในทำเลที่ประสบภัยน้ำท่วม
  ขณะเดียวกันผู้ประกอบการก็ชะลอการเปิดตัวโครงการใหม่ด้วยเช่นกัน
  ด้วยปัจจัยด้านลบทั้งหลายดังกล่าว ทำให้ตัวเลขผลิตภัณฑ์มวลรวมภายในประเทศ หรือจีดีพีของปี
  2554 ลดลงมาเหลือเพียง 0.1% เมื่อเปรียบเทียบกับปีก่อนที่สูงถึง 7.8%
  เนื่องมาจากภาคการผลิต ภาคอุตสาหกรรม การลงทุน ตลอดจนการบริโภค
  ได้หดตัวอย่างรุนแรงในไตรมาสสุดท้าย อย่างไรก็ตามดัชนีตลาดหุ้นไทยยังสามารถยืนยันอยู่ที่
  1,025 จุด ณ สิ้นปีได้ ส่วนค่าเงินบาทเคลื่อนไหวในทิศทางที่อ่อนค่าลงเฉลี่ยอยู่ที่ระดับ 30.49
  บาทต่อดอลลาร์สหรัฐ เมื่อเทียบกับปีก่อนที่เงินบาทแข็งค่าสูงสุดในรอบ 13 ปี
  ส่วนหนึ่งเป็นผลสืบเนื่องมาจากการอ่อนค่าของเงินยูโรจากความกังวลต่อวิกฤตหนี้ยุโรป
  ประเด็นทางการเมืองในประเทศ และผลกระทบต่อภาวะเศรษฐกิจต่อน้ำท่วม

  ทิศทางเศรษฐกิจโลกในปี 2555 คาดว่ายังชะลอตัว และไม่เปลี่ยนแปลงมากนัก
  เนื่องจากยังคงมีปัจจัยลบหลายอย่างที่ส่งผลกระทบสืบเนื่องมาจากปีก่อนๆไม่ว่าจะเป็นปัญหาวิกฤติหนี้สินยุโรป
  ปัญหาสินเชื่อที่อยู่อาศัย และอัตราการว่างงานของสหรัฐอเมริกาที่ยังอยู่ในระดับสูง
  ทำให้ธนาคารพาณิชย์ในยุโรปและสหรัฐมีความระมัดระวังในการปล่อยสินเชื่อเพิ่มขึ้น
  ตลอดจนการดำเนินนโยบายที่เข้มงวดเพื่อสกัดเงินเฟ้อของเอเชีย นอกจากนี้
  เมื่อเดือนกุมภาพันธ์ที่ผ่านมา ราคาน้ำมันดิบเบรนท์พุ่งทะลุ 120 เหรียญต่อบาร์เรล สูงสุดในรอบ
  8 เดือนที่ผ่านมา สืบเนื่องจากปัญหานิวเคลียร์และปัญหาความขัดแย้งของอิหร่าน
  ที่ทวีความรุนแรงขึ้น รวมถึงความไม่สงบในประเทศผู้ผลิตน้ำมันดิบในตะวันออกกลาง
  ส่งผลให้ปริมาณการผลิตน้ำมันดิบลดลง อย่างไรก็ตามตัวเลขเศรษฐกิจสหรัฐฯ
  ที่เพิ่งประกาศเมื่อวันที่ 16 กุมภาพันธ์
  มีจำนวนผู้เข้ารับสิทธิประโยชน์จากการว่างงานลดลงไปอยู่ที่ระดับต่ำสุดในรอบ 4 ปี
  ชี้ให้เห็นถึงทิศทางที่เริ่มดีขึ้นของตลาดแรงงาน
  อีกทั้งการขยายตัวของตลาดอสังหาริมทรัพย์ได้เติบโตมากกว่าที่คาดการณ์
  ส่งผลให้ภาพรวมเศรษฐกิจสหรัฐฯ มีแนวโน้มที่ดีขึ้น

  ส่วนทิศทางเศรษฐกิจประเทศไทยในปี 2555
  คาดว่าช่วงครึ่งปีแรกยังคงได้รับผลประทบสืบเนื่องมาจากเหตุการณ์อุทกภัย
  กำลังซื้อของประชาชนโดยรวมลดลง เนื่องจากประชาชนต้องการเงินไปซ่อมแซมที่พักอาศัย
  โดยตั้งแต่ปลายปี 2554 ธนาคารแห่งประเทศไทยได้ประกาศปรับลดอัตราดอกเบี้ยนโยบายไปแล้ว
  2 ครั้ง เพื่อช่วยบรรเทาผลกระทบน้ำท่วม และภาวะเศรษฐกิจที่ชะลอตัว จากเดิม 3.50% เป็น
  3.00% ส่งผลให้ธนาคารพาณิชย์บางแห่งลดอัตราดอกเบี้ยเงินกู้ลง
  อย่างไรก็ตามทิศทางดอกเบี้ยในประเทศยังมีโอกาสที่จะปรับตัวขึ้นตามภาวะเงินเฟ้อและตามภาวะเศรษฐกิจที่ฟื้นตัวในครึ่งปีหลัง
  ปัจจัยบวกที่เอื้ออำนวยต่อการเติบโตในปี 2555 นี้
  ประกอบด้วยการลงทุนของภาคเอกชนและมาตรการกระตุ้นเศรษฐกิจของภาครัฐบาลเป็นสำคัญ
  อาทิ มาตรการบ้านหลังแรก มาตรการรถยนต์คันแรก มาตรการพักหนี้เกษตรกร
  การปรับเงินเดือนข้าราชการ เบี้ยยังชีพผู้สูงอายุแบบขั้นบันได
  และมาตรการลดภาษีเงินได้นิติบุคคล
  รวมถึงโครงการเมกะโปรเจกต์รถไฟฟ้าอีกหลายเส้นทางที่จะเปิดประกวดราคาในปี 2555
  ไม่ว่าจะเป็นรถไฟฟ้าสายสีเขียวเข้ม (หมอชิต-สะพานใหม่) สายสีแดง (บางซื่อ-รังสิต)
  สายสีแดงอ่อน (บางซื่อ-หัวลำโพง) สายสีชมพู (แคราย-มีนบุรี) สายสีม่วง
  (บางซื่อ-ราษฎร์บูรณะ) เป็นต้น ตลอดจนโครงการซ่อมแซมปรับปรุงถนน
  แผนการก่อสร้างมอเตอร์เวย์ 5 เส้นทาง และแผนการโครงการรถไฟความเร็วสูงในอนาคต

  เศรษฐกิจช่วงครึ่งปีหลังหากไม่มีปัจจัยเสี่ยงไม่ว่าจะเป็นอุทกภัย ปัจจัยด้านการเมือง
  และเศรษฐกิจภายนอก คาดการณ์ว่าเศรษฐกิจไทยจะปรับตัวดีขึ้นตามลำดับ
  นอกจากนี้ภาครัฐบาลควรมีแผนบริหารจัดการน้ำที่ชัดเจนทั้งระยะสั้นและระยะยาว
  การจัดตั้งกองทุนส่งเสริมการประกันภัยพิบัติ
  ตลอดจนมาตรการที่ช่วยสร้างความเชื่อมั่นให้กับนักลงทุนทั้งภายในและภายนอกประเทศ
  ทั้งนี้คาดว่ากำลังซื้อจะกลับมาประมาณไตรมาส 3 ของปี 2555
  ตามการฟื้นตัวของภาคการผลิต อีกทั้งผู้ประกอบการอสังหาริมทรัพย์เริ่มมีแนวทางกระจายความเสี่ยงไปพัฒนาพื้นที่ในส่วนภูมิภาคกันมากขึ้น
  โดยเฉพาะหัวเมืองใหญ่ เช่น ชลบุรี หัวหิน เชียงใหม่ ภูเก็ต นครราชสีมา และขอนแก่น
  รวมทั้งกระจายไปต่างประเทศ เช่น อินโดนีเซียและฟิลิปปินส์
  ตามการเปิดพรมแดนเศรษฐกิจประเทศในอนาคต

4.  ความเสี่ยงเกี่ยวกับรายได้ของบริษัท

  รายได้หลักของบริษัทฯ มาจากธุรกิจพัฒนาอสังหาริมทรัพย์
  ซึ่งขึ้นอยู่กับการพัฒนาโครงการและความสำเร็จในการเปิดขายโครงการของบริษัทฯ
  สำหรับบริษัทฯ
  ด้วยเจตนารมณ์และความมุ่งมั่นที่จะเป็นผู้นำในการสรรสร้างนวัตกรรมใหม่ของรูปแบบการอยู่อาศัย
  บริษัทฯ ได้มุ่งเน้นวิจัยพฤติกรรมรวมถึงปัจจัยในการเลือกซื้อที่อยู่อาศัยของผู้บริโภค
  ซึ่งเปลี่ยนแปลงไปตามปัจจัยทางเศรษฐกิจ สังคม และพื้นฐานความต้องการส่วนตัว
  ซึ่งผลวิจัยดังกล่าวช่วยให้บริษัทฯ
  สามารถปรับเปลี่ยนกลยุทธ์และตอบสนองความต้องการที่หลากหลายให้แก่ลูกค้าได้
  ดังจะเห็นได้จากความสำเร็จในการเปิดขายโครงการช่วงหลายปีที่ผ่านมา นอกจากนี้ บริษัทฯ
  กำลังศึกษาและหาที่ดินที่เหมาะสมเพิ่มเติมเพื่อลดความเสี่ยงจากอุทกภัย
  โดยมีแผนลงทุนแบบกระจายทำเลมากขึ้น และด้วยเป้าหมายของบริษัทฯ
  ในการเติบโตอย่างมั่นคงด้วยนโยบายในการรักษาความเข้มแข็งด้านการเงิน
  การลงทุนและการบริหารงานด้วยความเคร่งครัด รอบคอบ โปร่งใสและมีประสิทธิภาพ
  ทั้งนี้สำหรับปี 2555 บริษัทฯ ได้วางแผนเปิดตัวโครงการเพิ่มอีกอย่างน้อยประมาณ 2 โครงการ
  มูลค่าโครงการรวมกว่า 4,500 ล้านบาท ซึ่งโครงการทั้งหมดตั้งอยู่ในทำเลใจกลางเมือง
  ย่านธุรกิจ ที่มีศักยภาพ สะดวกต่อการเดินทาง พร้อมสิ่งอำนวยความสะดวกที่ครบครัน นอกจากนี้
  ณ สิ้นปี 2554 บริษัทฯ ยังมียอดขายที่รอรับรู้รายได้อีกประมาณ 11,000 ล้านบาท

5.  ความเสี่ยงจากความสามารถในการชำระหนี้ และการปฏิบัติตามเงื่อนไขของหุ้นกู้

  ณ 31 ธันวาคม 2554 บริษัทฯ มียอดเงินกู้ระยะสั้น-ตั๋วแลกเงินจำนวน 590.54 ล้านบาท
  เงินกู้ยืมระยะยาวที่ถึงกำหนดชำระภายในหนึ่งปีจำนวน 195.50 ล้านบาท
  และเงินกู้ยืมระยะยาวจำนวน 5,493.33 ล้านบาท โดยมีอัตราส่วนสภาพคล่องเท่ากับ 3.49
  เท่า เพิ่มขึ้นจากปีก่อนซึ่งมีอัตราเท่ากับ 2.22หนี้สินรวมต่อส่วนของผู้ถือหุ้นเท่ากับ 2.26 เท่า
  และอัตราส่วนความสามารถชำระดอกเบี้ยเท่ากับ 1.76 เท่า สาเหตุที่ระดับหนี้สินของบริษัทฯ
  ปรับเพิ่มขึ้นเนื่องจากตามมาตรฐานการบัญชีฉบับปรับปรุงใหม่เกี่ยวกับการรับรู้รายได้กำหนดให้บริษัทฯ
  รับรู้รายได้เมื่อมีการโอนกรรมสิทธิ์เท่านั้น ดังนั้นบริษัทฯ
  ต้องนำเงินมัดจำที่ได้รับจากลูกค้าทั้งหมดซึ่งสะท้อนให้เห็นถึงความสำเร็จในการขายโครงการของบริษัทฯ
  และเป็นหนี้สินที่ก่อให้เกิดรายได้ในอนาคตมาบันทึกเป็นหนี้สินทั้งจำนวน
  ทำให้ระดับหนี้สินของบริษัทฯ ปรับเพิ่มขึ้น และจากการที่มีบริษัทฯ
  มีโครงการพัฒนาอสังหาริมทรัพย์อย่างต่อเนื่อง และประสบความสำเร็จจากทุกโครงการ
  รวมถึงระยะเวลาการชำระคืนเงินกู้เพื่อพัฒนาโครงการจากสถาบันการเงินซึ่งสอดคล้องกับการโอนกรรมสิทธิ์ของโครงการทำให้บริษัทฯมีความมั่นใจในความสามารถในการชำระหนี้เงินต้นและดอกเบี้ยได้
  ทั้งนี้ ณ 31 ธันวาคม 2554 บริษัทฯ ยังมีวงเงินสินเชื่อที่ยังไม่ได้เบิกใช้อีกจำนวน 3,793
  ล้านบาท

  อนึ่ง ตามเงื่อนไขข้อกำหนดสิทธิตลอดอายุในการออกหุ้นกู้กำหนดให้บริษัทฯ
  จะต้องดำรงอัตราส่วนของหนี้สินต่อส่วนของผู้ถือหุ้นตามที่ปรากฎในงบการเงินรวมไม่เกินกว่า 2.2
  เท่า ณ วันสิ้นงวดบัญชีของแต่ละไตรมาส โดยสำหรับ ณ วันที่ 31 ธันวาคม 2554
  บริษัทมีอัตราส่วนของหนี้สินต่อส่วนของผู้ถือหุ้นตามเงื่อนไขในข้อกำหนดสิทธิเท่ากับ 1.23 เท่า
  และโดยที่ ณ วันที่ 31 ธันวาคม 2554 บริษัทฯ
  ยังมีโครงการที่ขายและยังไม่ได้โอนกรรมสิทธิ์ให้แก่ลูกค้ามูลค่ารวมกว่า 11,000 ล้านบาท
  ซึ่งเป็นแหล่งเงินทุนที่บริษัทฯ เตรียมไว้สำหรับการชำระหนี้และหุ้นกู้ต่อไป

6.  ความเสี่ยงจากการให้กู้ยืมกับบริษัทย่อย บริษัทร่วม บริษัทอื่นที่เดิมเคยเป็นบริษัทร่วม

  ยอดเงินให้กู้ยืมแก่บริษัทย่อย และบริษัทร่วม รวมดอกเบี้ยคงค้าง ณ 31 ธันวาคม 2554
  มีจำนวนรวมทั้งสิ้น 53.77 ล้านบาท โดยบริษัทฯ ได้ตั้งสำรองค่าเผื่อหนี้สงสัยจะสูญทั้งสิ้นจำนวน
  53.74 ล้านบาท
  สำหรับยอดเงินให้กู้ยืมระยะยาวและดอกเบี้ยคงค้างแก่บริษัทอื่นที่เดิมเคยเป็นบริษัทร่วม ณ 31
  ธันวาคม 2554 มีจำนวนทั้งสิ้น 132.68 ล้านบาท โดยบริษัทฯ
  ได้ตั้งสำรองค่าเผื่อหนี้สงสัยจะสูญทั้งสิ้นจำนวน 26.53 ล้านบาท

  สำหรับยอดเงินให้กู้ยืมแก่บริษัทย่อยเป็นการให้กู้ยืมแก่บริษัทย่อยที่บริษัทฯ ถือหุ้นอยู่ร้อยละ 100
  จำนวน 47.29 ล้านบาท และบริษัทฯ ย่อยที่บริษัทฯ ถือหุ้นอยู่ร้อยละ 65 จำนวน 6.48 ล้านบาท
  อย่างไรก็ตาม บริษัทฯ
  มีนโยบายในการจัดการความเสี่ยงที่อาจเกิดขึ้นจากการให้กู้ยืมแก่บริษัทย่อย บริษัทร่วม
  ด้วยการควบคุมดูแลการดำเนินธุรกิจอย่างใกล้ชิด และติดตามเพื่อให้ชำระหนี้ให้แก่บริษัทฯ
  อย่างต่อเนื่อง ทั้งนี้บริษัทฯ
  ได้เปิดเผยข้อมูลการให้กู้ยืมเงินดังกล่าวไว้ในหัวข้อรายการระหว่างกัน